Návšteva žiakov na Mestskom úrade v ČadciPublikované: 19. 04. 2012 14:20
V stredu 18. 4. 2012 navštívili žiaci siedmeho ročníka Základnej školy na ul. Rázusová v Čadci v rámci hodiny Občianska náuka budovu Mestského úradu v Čadci. Dôvodom návštevy bolo získanie informácií o miestnej samospráve, na ktoré im odpovedali najkompetentnejšie osoby– primátor mesta Čadca Ing. Milan Gura a ostatní zamestnanci MsÚ.
Spoločne strávili príjemnú hodinu a dozvedeli sa zaujímavosti o chode mesta a činnostiach na úrade. Nazreli do veľkej zasadačky, kde rokuje Mestské zastupiteľstvo Mesta Čadca, teda primátor s poslancami, ktorých zvolili občania nášho mesta. Zo zasadačky sa návšteva presunula do pracovne primátora, kde si pozreli insígnie, ktoré používa primátor pri slávnostných príležitostiach.
Ďalej pokračovali návštevou pracoviska prvého kontaktu – spoločnej úradovne, ktorá je situovaná na prízemí. V spoločnej úradovni sa poskytujú služby najširšiemu okruhu občanov.
Veríme, že žiakom sa hodina strávená na Mestskom úrade v Čadci páčila a zopakujú si ju opäť.